Liza Koshy

Elizabeth Koshy (sündinud 31. märtsil 1996) on Ameerika Ühendriikide näitleja, YouTube'i blogija ja koomik.

Koshy kehastas Hulu telesarjas "Freakish" (2016–2017) peategelast Violet Adamsit. Veel on ta mänginud Tyler Perry õuduskomöödiafilmis "Boo! A Madea Halloween" (2016) Aday Walkeri rollis ja YouTube Redi sarjas "Escape the Night" (2017), kehastades The Explorerit. 

Ta oli kaassaatejuht MTV saatesarjas "Total Request Live" ning on 2018. aastast olnud YouTube Redi sarja "Liza on Demand" kaasprodutsent ning kehastab seal ka sarja peategelast.

2018. aasta märtsi seisuga oli Koshy YouTube'i peakanalil rohkem kui 14 miljonit jälgijat ja 1,5 miljardit vaatamist. Ta on võitnud kaks Streamy auhinda ja ühe Teen Choice Awardsi auhinna.

Karjäär

Sotsiaalmeedia 
2017. aastal sai Koshyst kõige kiiremini 10 miljoni jälgijani jõudnud juutuuber. 2018. aasta märtsi seisuga oli tema peamisel YouTube'i kanalil üle 14 miljoni jälgija ja rohkem kui 1,5 miljardit vaatamist. Videod tema peakanalil saavad keskmiselt ligi 10 miljonit vaatamist. Sama aasta märtsis oli tema teisel YouTube'i kanalil rohkem kui 5 miljonit jälgijat, Instagrami kontol üle 15 miljoni, Musical.ly kasutajal üle 11 miljoni, Facebooki kontol üle 2,8 miljoni ja Twitteris üle 1,8 miljoni jälgija. 

2017. aasta augustis oli tema suhtlusmeedia jälgijate koguarv ligikaudu 45 miljonit.

Näitlejakarjäär 
2016. aastal kehastas Koshy televisiooni õudussarjas "Freakish" peategelast Violet Adamsit. Samas rollis tegi ta kaasa ka sarja teisel hooajal 2017. aastal. Aastal 2016 mängis ta veel õuduskomöödiafilmis "Boo! A Madea Halloween" Aday Walkerit ja esines iseendana YouTube Redi sarjas "Jingle Ballin". 2016. aasta komöödiafilmis "FML" kehastas Koshy printsess Aubreyt. 

2017. aastal mängis ta Explorerit YouTube Redi tõsielusarjas "Escape the Night". 2018. aastast on Koshy olnud YouTube Redi sarja "Liza on Demand" kaasprodutsent ning kehastab ise ka sarja peategelast.

Muud tegevused 
2017. aastal oli Koshy Kuldgloobuste gala eelse otsesaate võõrustaja, saadet vaatas Twitteris otsepildis 2,7 miljonit jälgijat. Koshy võõrustas ka Nigel Lythgoe sarja "Every Single Step" ja ta valiti ainsa sotsiaalmeedia meelelahutajana reklaamima 2016. aasta MTV filmiauhindade galat. 

Ta oli üks saatejuhtidest MTV saates "Total Request Live", mis alustas päevaste otseülekannete sarja 2017. aasta oktoobris. Samuti täitis ta MTVs ka produtsendi ja arendaja rolli. Koshy oli esimene digitaalmeedia kuulsus, keda intervjueeriti ajakirja Vogue veebisarja "73 Questions" jaoks.

Koshy teeb koostööd ehtefirmaga The Giving Keys, mis annab tööd endistele kodututele ja toetab neid. Tema veebireklaamid firma Beats Electronicsi jaoks tõmbavad ligi neli korda rohkem vaatajaid kui teiste kuulsuste omad.

Isiklik elu 
Koshy on sündinud ja kasvanud Texase osariigis Houstonis. Ta on India ja Kaukaasia päritolu; tema isa Jose Koshy on naftafirma juhtivtöötaja ja ema Jean Carol (neiupõlvenimega Hertzler) joogaõpetaja. Tal on kaks vanemat õde. 

Lasteaiast kuni 5. klassini osales ta mitmekeelses haridus- ja kultuuriprogrammis, kus õppis soravalt hispaania keelt rääkima. 2014. aastal, pärast Lamari keskkoolis käimist, läks Koshy Houstoni Ülikooli äriturundust õppima.

Filmograafia

Auhinnad 
Koshy on võitnud kaks auhinda Streamy Awardsil ja ühe Teen Choice Awardsil. Ta nomineeriti aastatel 2017 ja 2018 ka Shorty Awardsi ja People's Choice Awardi auhindadele ning veel kahele Teen Choice Awardsi ja kahele Streamy auhinnale. 

Teen Vogue mainis Koshyt oma 2016. aasta nimekirjas "The 7 Female Comedians You Need to Know" ("7 naissoost koomikut, keda sa pead teadma"). The Hollywood Reporter lisas Koshy oma 2017. aasta "15 Rising Crossover Stars" loetellu. Washington Post nimetas Koshy üheks komöödia ja mõjuvõimu eeskujuks.

Viited 

Sündinud 1996
Youtube'i-kuulsused
Näitlejad
Koomikud